‘Minimumloon gaan werkloosheid verhoog’Argieffoto Die vakbond Solidariteit het Dinsdag in reaksie op die voorgestelde minimumloon gesê dat die instelling van ’n hoër minimumloon die omstandighede van werkloses in Suid-Afrika uiters gaan bemoeilik. Dr. Eugene Brink, senior navorser verbonde aan die Solidariteit Navorsingsinstituut (SNI), wys daarop dat hoewel Solidariteit ten gunste daarvan is dat werkers billike vergoeding ontvang, dit nie ten koste van indiensname moet wees nie. “Die implementering van die voorgestelde minimumloon sal arbeidskoste as ’n geheel verhoog, wat gevolglik sal meebring dat ondernemings in die toekoms minder mense sal aanstel. Die werkloses wat nie werk gaan kry nie, sowel as heelparty werkendes wat mettertyd hul werk gaan verloor, gaan op die ou end hiervoor boet,” het Brink gesê. Volgens Brink sal die instelling van die minimumloon die proses van meganisering, wat reeds besig is om in momentum toe te neem, boonop verder versnel. “Daar kom ’n punt wanneer arbeid net nie meer bekostigbaar gaan wees nie en dit goedkoper gaan wees om in masjiene te belê. Pick n Pay eksperimenteer reeds met kassierlose betaalpunte. Die mense wat by die minimumloon gaan baat vind, is juis diegene wie se werk eerste deur tegnologie vervang kan word,” het Brink verduidelik. Brink stel dit voorts dat die minimumloon bloot nóg ’n vorm van toenemende ekonomiese inmenging is wat die formele private sektor verder sal lamlê en wat mense ook van die reg ontneem om vrywillige keuses rakende vergoeding, werk en aanstellings uit te oefen. “Dit gaan veral kleiner ondernemings swaar tref, asook werkers wat net hul voet in die deur iewers in die arbeidsmark wil kry en bereid is om vir minder as die minimumloon te werk. Terselfdertyd sal dit burokratiese rompslomp in die arbeidsmark net vererger.” Volgens Brink het die kwessie rakende die minimumloon nou bloot ’n politieke speelbal geword waarmee politieke partye en populistiese vakbonde poog om kiesers te lok met onrealistiese beloftes wat verwagtinge skep. “In hierdie ekonomiese tye moet ons alles doen om werkskepping te verbeter. ’n Hoër minimumloon gaan die teenoorgestelde tot gevolg hê. Die beste manier om jou inkomste te verhoog, is om jou vaardighede uit te brei en jou produktiwiteit te verhoog. Dit geld vir die individu asook die land in die geheel,” het hy gesê.